Boer soek ŉ vrou: Leer ken vanjaar se boereMaroela Media het ŉ paar vinnige vrae gestel aan die boere van die 14de seisoen van die Boer soek ŉ vrou-maatsoekreeks op kykNET. Die seisoen word weer deur Marciel Hopkins aangebied. Leer saam met ons dié tien hubare boere beter ken: Willem (37), Philippolis, Vrystaat, skaap- en beesboerdery Willem. (Foto: kykNET) Wat is jou gunstelingkos en wat eet jy glad nie? My gunstelingkos is beeshaas. Ek eet amper alles, behalwe Brusselse spruitjies. Hou jy van reis? Ek hou van reis, meer in Suid-Afrika, want ek’s bang vir vlieg en hou van pretritte. My gunstelingplek is die Kaap. Wat is jou gunstelingmusiek en waarna luister jy glad nie? Ek hou baie van musiek en luister na alles behalwe boeremusiek. Verklap iets interessants oor jouself? My vriende gaan my moeilikheid gee, maar ek hou van ŉ romantiese komedie. Watse bakkie ry jy? Toyota Hilux. Watse honde het jy en wat is hulle name? Ek het ŉ Deense hond met die naam Juka, ŉ Jack Russell genaamd Spotty en ŉ steekhaar-terriër genaamd Bruno. Watter eienskap in ŉ pasmaat trek dadelik jou aandag? As ŉ vrou skerp en snaaks is, voel ek dadelik op my gemak en alles val van daar af in plek. Albertus (38), Calvinia, Noord-Kaap, skaapboerdery Albertus. (Foto: kykNET) Wat is jou gunstelingkos en wat eet jy glad nie? My gunstelingkos is braaivleis, beeshaas en skyfies en natuurlik ook my ma se egte boerekookkos. Ek eet glad nie goed soos brandrissies wat my mond brand nie. Hou jy van reis? Ek hou van rondry in die land, om na verskillende boerderye te kyk en om te jag in verskillende streke. Ek hou daarvan om by die see te gaan visvang. Wat is jou gunstelingmusiek en waarna luister jy glad nie? Appel se musiek is die beste. Ek hou van Afrikaanse en countrymusiek. Verklap iets interessants oor jouself? Ek is bang om te vlieg in ŉ vliegtuig of ŉ helikopter. Watse bakkie ry jy? Ek ry ŉ Toyota Hilux en ŉ Ford. Die Hilux is my gunsteling. Watse honde het jy en wat is hulle name? Ek het drie skaaphonde, Ben, Oubaas en Roxy. Ek het ook ŉ jaghond, Sproete, en ŉ boerboel, Nakita. Daar is ook ses klein hondjies wat tans huis soek. Watter eienskap in ŉ pasmaat trek dadelik jou aandag? Ek hou van ŉ vrou wat lekker kan gesels en grappe maak en wat ŉ gemaklike mens is. Carel (29), Perdekop, Mpumalanga, gemengde en saaiboerdery Carel. (Foto: kykNET) Wat is jou gunstelingkos en wat eet jy glad nie? Ek hou van ŉ heerlike bord gekookte kos. Daar is ook darem niks lekkerder as ŉ skaaptjoppie op die vuur saam met ŉ braaibroodjie nie. Ek eet glad nie olywe nie. Hou jy van reis? Ek hou van reis en om nuwe plekke in Suid-Afrika te ontdek. Ek maak nie altyd tyd daarvoor nie. Elke deel van ons land het sy eie mooi. Wat is jou gunstelingmusiek en waarna luister jy glad nie? Ek luister na enige Afrikaanse en countrymusiek. Luke Bryan en Kip Moore is my gunstelingkunstenaars. Ek luister glad nie na harde rockmusiek, jazz en opera nie. Verklap iets interessants oor jouself? Gee my ŉ kans en ek dans! Watse bakkie ry jy? Toyota Hilux – die bakkie agter die boer! Watse honde het jy en wat is hulle name? Ek het ŉ Australiese beeshond en sy naam is Bees. Watter eienskap in ŉ pasmaat trek dadelik jou aandag? Ek hou van iemand met ŉ sprankelende en energieke persoonlikheid. Sy moet ŉ glimlag op almal se gesigte kan sit wanneer sy die vertrek binnestap. ŉ Paar mooi, atletiese bene sal ŉ bonus wees! Mary-Lou (53), Paarl, Wes-Kaap, wynboerdery Mary-Lou. (Foto: kykNET) Wat is jou gunstelingkos en wat eet jy glad nie? Ek hou van alle kos, veral as iemand anders dit maak. Hou jy van reis? Ek is gek oor reis. My gunstelingbestemming waar ek al was, is Tibet. Ek hou ook daarvan om tyd in Ierland by familie deur te bring. Ek sal baie graag Machu Picchu in Peru wil besoek. Ek wil ook graag Kilimandjaro uitklim en die Camino stap. Wat is jou gunstelingmusiek en waarna luister jy glad nie? Ek luister na die meeste musiek, van rock tot reggae tot bluegrass. Ek hou nie van die musiek waarna my tieners luister nie. Verklap iets interessants oor jouself? Op 53 is ek ŉ oop boek – ek het geen geheime nie en wat jy sien, is wat jy kry. Watse bakkie ry jy? My Land Rover sal al die Ford Rangers uit die moeilikheid kan help. Watse honde het jy en wat is hulle name? Daar is drie honde op die plaas: Molly, ŉ DBV-hond, Sophie, ŉ boerboel, en Sparkpug, ŉ mopshond. Daar is ook twee Transkei-varke wat dink hulle is honde, Sir Oinks-a-lot en Big Mama. Watter eienskap in ŉ pasmaat trek dadelik jou aandag? Ek hou van iemand wat eerlik en avontuurlustig is met ŉ goeie sin vir humor en wat hou van die buitelug. Johan (28), Marquard, Vrystaat, saai- en veeboerdery Johan. (Foto: kykNET) Wat is jou gunstelingkos en wat eet jy glad nie? My gunstelingkos is beslis pizza. Ek is nie lief vir vis of “snaakse” kos nie en ek eet ook nie afval nie. Hou jy van reis? Ek hou baie van reis. My gunstelingbestemmings is Amerika en Namibië. Wat is jou gunstelingmusiek en waarna luister jy glad nie? Ek luister graag na countrymusiek. Ek luister nie na klassieke musiek nie. Die res hang maar af van die atmosfeer. Verklap iets interessants oor jouself? Toe ek drie jaar oud was, het ek ŉ deel van twee van my vingers verloor in ŉ ongeluk. Ek het ŉ soettand. Watse bakkie ry jy? Toyota Hilux. Watse honde het jy en wat is hulle name? Jessie, my Jack Russell, kom al saam met my van my studentedae af. En ek het ŉ skaaphond, Abby. Watter eienskap in ŉ pasmaat trek dadelik jou aandag? Ek hou van iemand met ŉ groot passie vir wat sy doen. Iemand wat seker is van haarself, maar saggeaard is; selfstandig, maar nie oordonderend nie. Nelis (31), Vaal Marina, Gauteng, veeboerdery Nelis. (Foto: kykNET) Wat is jou gunstelingkos en wat eet jy glad nie? Ek is mal oor ŉ droog-verouderde riboog-beeshaas met murgbene bo-oor van ŉ bekende restaurant, The Fat Butcher, in Stellenbosch. Ek eet glad nie afval, lewer en niertjies nie. Hou jy van reis? Ek is verslaaf aan die onbekende en is mal daaroor om nuwe plekke te ontdek. My gunstelingplek is rondom Stampriet in Namibië; die mense en die natuur het ŉ warm hart. Natuurlik bly Londen in Engeland ook ŉ gunsteling – goeie kos, goeie klere en ŉ energie wat in die somer in die strate heers. Wat is jou gunstelingmusiek en waarna luister jy glad nie? My musieksmaak is uiteenlopend. Ek luister van klassieke musiek tot harde rock. Gewoonlik is Johnny Cash, Fleetwood Mac en The Doors reg in my kraal. Op die oomblik is Neil Sandilands se nuwe album my gunsteling. Ek is ŉ bietjie sku vir R&B en ravemusiek. Verklap iets interessants oor jouself? Ek hou van goeie klere koop, veral pasgemaakte pakke. Watse bakkie ry jy? Land Cruiser. Watse honde het jy en wat is hulle name? Ek het ŉ Duitse korthaar-pointer genaamd Patrys. Sy is amper gereed vir hondeskool. Watter eienskap in ŉ pasmaat trek dadelik jou aandag? Intelligensie, mooi oë en ŉ glimlag en die energie om voluit te lewe. Tyson (33), Bergville, KwaZulu-Natal, saai- en beesboerdery Tyson. (Foto: kykNET) Wat is jou gunstelingkos en wat eet jy glad nie? Ek hou baie van braaivleis. Ek is allergies vir kreef en garnale, so ek eet dit nie. Hou jy van reis? Ek hou baie van reis. My gunstelingbestemming is Oostenryk en om daar te ski in die sneeu. Plaaslik is ek gek oor Ballito en reis gereeld daarheen. Wat is jou gunstelingmusiek en waarna luister jy glad nie? Ek is gek oor countrymusiek. Ek hou nie van kletsrym nie. Verklap iets interessants oor jouself? Ek hou baie van braai en word beskou as die braaimeester in ons familie. Watse bakkie ry jy? Ford-bakkie. Watse honde het jy en wat is hulle name? Ek het ŉ Duitse korthaar-pointer genaamd Bullet en hy gaan oral saam met my op die plaas. Watter eienskap in ŉ pasmaat trek dadelik jou aandag? Iemand wat lief is vir God, wat weet wat hulle wil hê in die lewe en wat gemaklik is met wie hulle is. Die persoon moet ook gelukkig kan wees op die plaas en net die lewe saam met my doen. Petre (25), Vierfontein, Vrystaat, gemengde boerdery Petre. (Foto: kykNET) Wat is jou gunstelingkos en wat eet jy glad nie? My gunstelinggereg is enigiets wat oor die kole gebraai kan word. Ek is mal oor skaapstert, ribbetjies, boud of tjoppies. Ek is nie te vol fiemies nie en eet enigiets behalwe sop en groenrissie. Hou jy van reis? Ek is mal oor reis. My gunstelingbestemming is die Namibduine of êrens in Mosambiek. Ek geniet dit elke keer om ŉ nuwe plek te kan sien. Wat is jou gunstelingmusiek en waarna luister jy glad nie? Appel is my gunstelingkunstenaar. Ek geniet Afrikaanse musiek en Amerikaanse countrymusiek. Ek sukkel om na kletsrymers te luister. Verklap iets interessants oor jouself? Buiten goed braai en bokspap maak, is ek nutteloos wat kosmaak betref, hoewel ek graag sal wil leer. Watse bakkie ry jy? Toyota Hilux. Watse honde het jy en wat is hulle name? Ek het ŉ beagle en haar naam is Blommie. Die skaaphond se naam is Bella en die Amerikaanse veghond se naam is Tyson. Die twee Jack Russells se name is Cheetah en Langneus. Watter eienskap in ŉ pasmaat trek dadelik jou aandag? Die kenmerk in ŉ vrou wat heel eerste my aandag trek, is lewenslus. Sy moet hou van planne maak, nuwe dinge doen en die onbekende in die oë kyk. Sy moet lekker sosiaal en energiek wees. Sy moet mooi na haarself kan kyk en ŉ liefdevolle omgeehart hê. Gerhard (30), Beaufort-Wes, Wes-Kaap, skaap- en wildboerdery Gerhard. (Foto: kykNET) Wat is jou gunstelingkos en wat eet jy glad nie? Al is ek ŉ skaapboer, kan jy my omkoop met hoender. Ek is ook lief vir aartappels, lasagne en boerekos. Een ding wat jy my nooit sal sien eet nie, is soesji. Hou jy van reis? Ek hou van reis, veral na ons buurlande. My gunstelingbestemming is Mosambiek. Wat is jou gunstelingmusiek en waarna luister jy glad nie? Ek luister graag na Afrikaanse kunstenaars soos Jo Black, Spoegwolf, Bernice West en Theuns Jordaan. Ek luister glad nie na kletsrymers nie. Verklap iets interessants oor jouself? Jy kan my omkoop met enige soetgoed, veral sjokolade. Ek hou van aksierolprente. Ek is ŉ baie goeie skut en een van my stokperdjies is boogskiet. Watse bakkie ry jy? ŉ Toyota Hilux – die bakkie agter die boer. Watse honde het jy en wat is hulle name? My hond se naam is Vlooi. Sy is ŉ langhaar, langbeen- Jack Russell. Sy het haar naam gekry omdat sy verskriklik klein was en het 350 g geweeg toe ek haar op agt weke gekry het. Aanvanklik het ek gedink sy gaan nooit sterk genoeg word en groei nie, maar vandag is sy ŉ baie goeie en gehoorsame hond. Watter eienskap in ŉ pasmaat trek dadelik jou aandag? Ek hou van spontaneïteit en iemand wat gemaklik is met presies wie sy is. So iemand sal maklik inpas en maklik gesels. En ook vir my grappies lag! Hannis (23), Brakfontein, KwaZulu-Natal, saai- en veeboerdery Hannis. (Foto: kykNET) Wat is jou gunstelingkos en wat eet jy glad nie? Ek hou baie van Alfredo-pasta en hou glad nie van beesstert nie. Andersins is ek maklik wat kos betref. Hou jy van reis? Ek hou van reis en is baie lief vir Namibië. Ons het grond daar en ons breek gereeld weg soontoe. Wat is jou gunstelingmusiek en waarna luister jy glad nie? Ek luister na enige Afrikaanse musiek. Ek hou nie van rockmusiek nie, veral nie Engelse rock nie. Verklap iets interessants oor jouself? Ek luister musiek elke oggend in die stort voor ek met my dag begin. Ek is lief vir musiek en luister graag daarna terwyl ek my dag se dinge beplan. Watse bakkie ry jy? Toyota. Watse honde het jy en wat is hulle name? Ek het ŉ steekbaard- Jack Russell genaamd Patroon en ŉ gladdehaar- Jack Russell genaamd Duimpie. Ons het hom opgetel langs die pad en skerts dat hy duimgegooi het toe ons hom opgetel het. Watter eienskap in ŉ pasmaat trek dadelik jou aandag? Dit is vir my baie mooi as ŉ vrou mooi kan werk met die mense om haar, maak nie saak wie hulle is of wat hulle doen nie. Nuwe reeks Diegene wat vir een van dié boere ’n brief wil skryf moet ouer as 21 wees en ongetroud, geskei of ’n weduwee/wewenaar wees. Inskrywings moet voor middernag op 29 Julie ingedien word. Persone wat die boere beter wil leer ken en wil inskryf, kan dit op een van die volgende maniere doen: